贈王仲素寺丞
作者：蘇軾
朝代：宋

paragraphs: 養氣如養兒，棄官如棄泥。
人皆笑子拙，事定竟誰迷。
歸耕獨患貧，問子何所齎。
尺宅足自庇，寸田有餘畦。
明珠照短褐，陋室生虹霓。
雖無孔方兄，顧有法喜妻。
彈琴一長嘯，不答阮與嵇。
曹南劉夫子，名與子政齊。
家有鴻寶書，不鑄金褭蹄。
促膝問道要，遂蒙分刀圭。
不忍獨不死，尺書肯見梯。
我生本强鄙，少以氣自擠。
孤舟倒江河，赤手攬象犀。
年來稍自笑，留氣下暖臍。
苦恨聞道晚，意象颯已淒。
空見孫思邈，區區賦病梨。